
1. Iugoslavia – Procesul de pace

După 79 de zile de bombardamente aeriene neîntrerupte, pacea a revenit pe pământul însângerat al Iugoslaviei. Ultimele evenimente s-au succedat cu repeziciune pe trei scene diferite: baza militară franceză de la Kumanovo, Macedonia, unde miercuri, 9 iunie s-a semnat acordul tehnic militar asupra retragerii forţelor sârbe din Kosovo; cartierul general al NATO de la Bruxelles, unde, la capătul unei reuniuni a Consiliului Nord-Atlantic, Javier Solana a anunţat joi, 10 iunie, suspendarea bombardamentelor; şi sediul ONU de la New York, unde Consiliul de Securitate a votat rezoluţia în problema Kosovo, care, încununând întregul proces, autorizează intrarea forţei internaţionale de pace în această provincie - acţiune ce a demarat vineri, 11 iunie. 

Conţinutul proiectului de rezoluţie a Consiliului de Securitate al ONU privind Kosovo a fost convenit de miniştrii de externe ai ţărilor G8. Acordul G8 deschide astfel, calea păcii după 79 de zile de război în Iugoslavia. 

Preşedintele SUA, Bill Clinton a subliniat faptul că presiunea militară a Alianţei Nord-Atlantice va fi menţinută până la retragerea forţelor sârbe din provincia Kosovo. Suspendarea bombardamentelor depinde de plecarea trupelor regimului de la Belgrad.

În timpul tratativelor din data de 7 iunie, Londra şi Parisul au recomandat Consiliului de Securitate să aprobe o rezoluţie în doi timpi: într-o primă fază, să fie adoptat numai proiectul de rezoluţie, urmând ca într-o fază secundă, condiţionată de suspendarea campaniei aeriene a NATO împotriva Iugoslaviei, documentul să fie supus votului oficial. 

Avantajul acestei formule consta din capacitatea ei de a satisface pretenţiile Rusiei, care a insistat mereu ca oprirea bombardamentelor să preceadă adoptarea unei rezoluţii a Naţiunilor Unite. Votul din Consiliul de Securitate al ONU, a fost considerat, de unii analişti politici, o simplă formalitate. Rusia şi China au avut unele obiecţii faţă de anumite prevederi ale documentelor. A fost anticipat şi rezultatul votului; reprezentantul rus a votat pentru, iar cel chinez s-a abţinut, dând astfel posibilitate rezoluţiei să treacă.

Întrunind acceptul G-8, planul franco-britanic prevedea următoarea succesiune a evenimentelor:

· În urma acordului G-8 asupra proiectului de rezoluţie, va fi autorizată deplasarea forţelor NATO în Kosovo sub egida ONU.

· Textul va fi comunicat imediat celor cincisprezece membri ai Consiliului de Securitate al ONU, care-şi va începe consultările neoficiale. Simultan, la graniţa cu Macedonia vor continua discuţiile “tehnico-militare” dintre Iugoslavia şi Alianţa Nord-Atlantică. La New-York, cei cincisprezece îşi vor da acordul asupra proiectului de rezoluţie, în timp ce reprezentanţii militari vor ajunge, de asemenea la un acord privind modalităţile de retragere a trupelor sârbe din Kosovo şi intrării forţelor NATO în provincie.

· Începe retragerea “verificabilă” a forţelor iugoslave.

· Se suspendă bombardamentele forţelor aliate.

· Are loc votul oficial al Consiliului de Securitate pentru adoptarea definitivă a rezoluţiei.

· Demarează procesul de deplasare în Kosovo a primelor trupe aliate.

Acest scenariu permitea ca ONU să acorde G8 autoritatea – morală, dar nu şi juridică – pentru a determina Belgradul să accepte acordul militar. Votul oficial nu va interveni decât după sistarea loviturilor aeriene, aşa cum ceruseră Moscova şi Beijingul, care dispuneau de drept de veto. 

Cei doisprezece parteneri ai NATO, reprezentanţi ai ţărilor neutre şi din Europa de Est, care vor face parte din forţa pentru pace din Kosovo (KFOR) şi cei ai Belgradului au încheiat miercuri, 9 iunie, la Kumanovo, Macedonia, "Acordul militar tehnic" "Joint Guardian". Acest document a fost oficializat în cadrul unei reuniuni a Consiliului permanent al NATO, la care au participat şi reprezentanţii celor 12 ţări care şi-au afirmat disponibilitatea de a face parte din forţa de pace. 

Principalele puncte ale Acordului sunt: 

· Retragerea forţelor terestre iugoslave şi intrarea sincronizată a KFOR în provincie:

Belgradul se angajează să procedeze la o retragere pe etape a "tuturor forţelor sale terestre din Kosovo către localităţile din Serbia". În retragere, forţele iugoslave "vor degaja toate căile de comunicaţie, ridicând toate minele" şi alte obstacole. "Intrarea şi desfăşurarea forţelor internaţionale de securitate în Kosovo (KFOR) vor fi sincronizate" cu retragerea forţelor iugoslave.

· Suspendarea atacurilor NATO:

Loviturile aeriene ale NATO vor fi suspendate", dacă se verifică faptul că forţele iugoslave situate în zona "a treia" (în nordul provinciei) au evacuat zona, pe rute precise, în 24 de ore de la semnarea acordului. "Va urma suspendarea atacurilor, cu condiţia ca, clauzele acestui acord să fie aplicate în totalitate şi cu condiţia ca în Consiliul de Securitate al Naţiunilor Unite să fie adoptată foarte rapid rezoluţia referitoare la o desfăşurare a KFOR, pentru a se evita "un vid în materie de securitate".

· Oprirea atacurilor NATO:

Campania aeriană va fi definitiv încheiată o dată cu "retragerea completă a forţelor iugoslave".

· Retragerea forţelor aeriene şi ale apărării antiaeriene în decurs de trei zile:

La trei zile de la încheierea acordului, toate aparatele iugoslave, precum şi radarele, totalitatea rachetelor sol-aer şi a artileriei antiaeriene din Kosovo va trebui să fie repliate către Serbia, într-o zonă situată la 25 de kilometri de graniţele provinciei.

· Desfăşurarea KFOR:

KFOR va fi desfăşurată şi va opera fără obstacole în Kosovo şi va dispune de autoritatea de a lua toate măsurile necesare pentru a stabili şi a menţine un mediu de securitate pentru toţi cetăţenii din Kosovo.

· Definirea forţelor sârbe:

Tot personalul Republicii Federale Iugoslavia care dispune de o capacitate militară, inclusiv trupele armatei regulate, grupurile civile înarmate, asociaţiile paramilitare, armata aerului, garda naţională, poliţia de frontieră, militarii în rezervă, poliţia militară, serviciile de informaţii, precum şi personalul Ministerului de Interne, forţele de intervenţie şi orice alt grup care va fi desemnat de comandantul KFOR.

· Evacuarea totală a forţelor terestre iugoslave din Kosovo în decurs de 11 zile.

După 11 zile de la semnarea acordului, "toate forţele terestre iugoslave vor trebui să-şi fi încheiat retragerea din Kosovo" şi să se fi repliat la 5 kilometri dincolo de graniţele provinciei. Anterior, toate forţele Belgradului vor trebui să evacueze zona "unu" (din sud) în decurs de şase zile, iar zona "doi" (din centru) în nouă zile. 

KFOR va fi alcătuită din aproximativ 50.000 de militari, dintre care 44.000 provin din statele membre ale NATO, iar 4.000 din cele 12 ţări partenere ale Organizaţiei. Acestea din urmă sunt Finlanda (care a propus 800 de militari), Suedia, Ucraina (“câteva sute”), România (250), Austria (250), Bulgaria (câteva zeci), Lituania (30 de oameni), Slovacia, Slovenia, Estonia, Macedonia (ca observator şi care va servi drept baza în spatele terenului de operaţiuni). Printre statele membre ale NATO, Marea Britanie va trimite 13.000 de militari, Germania 8.000, Statele Unite şi Franţa 7.000 de militari fiecare, Italia 5.000, Olanda 2.050, Spania 1.200, Belgia 1.100, Grecia 1000, Norvegia 800-900, Danemarca 850, Polonia 800, Canada cel puţin 800, Ungaria 350, Portugalia 290 şi Republica Cehă 150 de militari. Trupele partenerilor NATO vor fi inserate, în funcţie de afinităţi, în divizii multinaţionale, aflate sub conducerea Statelor Unite (în estul provinciei Kosovo), a Germaniei (în sud), a Italiei (în vest), a Franţei (în nord) şi a Marii Britanii (în centrul şi estul provinciei).

KFOR se va supune ordinelor generalului american Wesley Clark, comandantul suprem al Forţelor Aliate în Europa, iar pe teren, se va afla sub comanda generalului britanic Michael Jackson. Principala misiune a forţei KFOR va fi asigurarea unui “mediu de securitate” în provincia sârbă şi supravegherea încetării focului. Totodată, KFOR va ajuta la reconstrucţia infrastructurilor (drumuri şi poduri), la acţiunile de deminare şi va trebui să faciliteze întoarcerea refugiaţilor. 

La capătul a 11 săptămâni de război, tragedia din Balcani ia sfârşit, iar pacea îşi reintră, treptat, în drepturi.

Premierul britanic Tony Blair, a afirmat că Alianţa “trebuie să manifeste aceeaşi hotărâre în aplicarea acordului, cum a manifestat-o în timpul campaniei aeriene.”

La rândul său, emisarul ONU pentru Balcani, Carl Bildt, a apreciat că reconstrucţia în Balcani după încheierea războiului va fi “operaţiunea de pace cea mai complexă din istoria modernă”.

Preşedintele SUA, Bill Clinton, şi-a exprimat satisfacţia pentru încetarea războiului şi i-a avertizat pe separatiştii albanezi din UCK, a căror rebeliune armată a declanşat intervenţia NATO, să nu încerce să împiedice retragerea forţelor sârbe. Şeful administraţiei americane l-a avertizat totodată pe preşedintele iugoslav, afirmând că nerespectarea angajamentelor asumate ar putea duce la reluarea atacurilor NATO. El a declarat că atâta timp cât va fi condusă de Miloşevici, Serbia nu va primi ajutor pentru reconstrucţie.

Preşedintele Finlandei, Martti Ahtisaari, mediatorul Uniunii Europene în criza din Kosovo, s-a declarat, în principiu, împotriva condiţionării ajutorului pentru reconstrucţia ţărilor care au avut de suferit de pe urma războiului din Balcani. “Dacă e vorba de asemenea condiţii, le-aş lega mai presus de orice de problematica democratizării. Indiferent de greşelile politice ale liderilor, popoarele nu trebuie să sufere”.

După anunţarea oficială a suspendării atacurilor aeriene ale NATO împotriva Iugoslaviei, Slobodan Miloşevici s-a adresat poporului sârb prin intermediul unei alocuţiuni televizate. Amintind că în cele 11 săptămâni de război, şi-au pierdut viaţa 462 de membri ai Armatei Iugoslave şi 114 membri ai Poliţiei, şeful statului şi-a asigurat naţiunea că Serbia nu a pierdut Kosovo. “Nu am cedat Kosovo. Grupul celor opt state puternic industrializate şi ONU garantează suveranitatea şi integritatea teritorială ale statului nostru. Această garanţie este inclusă în textul Rezoluţiei. Problemele privind posibila independenţă a provinciei Kosovo, care au existat în perioada premergătoare agresiunii, au fost rezolvate odată cu acordul convenit la Belgrad. Sub egida ONU se va desfăşura procesul politic care presupune doar autonomia provinciei Kosovo şi nimic mai mult”.

Informaţia că ruşii au intrat primii în Kosovo (vineri spre sâmbătă, 11-12 iunie 1999), a luat pe nepregătite pe toată lumea, pe oficialii ruşi şi ai Alianţei deopotrivă. După instalarea unei situaţii tensionate au urmat declaraţiile oficialilor ruşi şi NATO, care au minimalizat importanţa evenimentului. 

Generalul Wesley Clark, comandant suprem al Forţelor Aliate din Europa, acuzase Rusia că a încălcat acordul militar din Bosnia: “Rusia a încălcat acordul militar încheiat cu NATO cu privire la misiunea de pace în Bosnia, prin retragerea contingentului său de 200 de soldaţi care au fost trimişi în Kosovo. Au părăsit misiunea SFOR. Această decizie şi absenţa unei notificări a acestei deplasări nu este în conformitate cu acordul încheiat acum trei ani şi jumătate între NATO şi Rusia”.

Pe de altă parte, surse militare ruse asigurau, pentru a justifica ordinul dat unităţilor militare că dacă trupele ruseşti nu intrau prin surprindere în Priştina, nu ar fi intrat niciodată. Aceleaşi surse care au acuzat că NATO întârzie în mod voit negocierile legate de desfăşurarea trupelor KFOR, în speranţa că vor întârzia sosirea trupelor ruseşti, au luat poziţie. Controlul aerodromului din Priştina este o etapă strategică. 

Din motive politice, Rusia refuza să-şi plaseze trupele din Kosovo sub comanda NATO. Moscova doreşte, de asemenea, comanda unui sector operaţional în provincia sârbă, în timp ce aliaţii occidentali au definit deja cele cinci sectoare care acoperă tot teritoriul provinciei. 

Ulterior, Generalul Clark a apreciat că eventualitatea atribuirii unui sector Rusiei, este discutată acum, la nivel diplomatic şi militar. 

Potrivit comunicatului NATO, forţele britanice, franceze, germane şi italiene au trecut graniţa cu provincia sârbă Kosovo, duminică, 13 iunie. Pe de altă parte, primii americani din KFOR au intrat în Kosovo sâmbătă, 12 iunie. 

În cancelariile occidentale, experţii au început deja să calculeze febril costurile războiului din Kosovo şi, cu prioritate, costurile normalizării imediate – cum ar fi conducerea sutelor de mii de refugiaţi la vetrele lor - şi ale viitorului Pact de Stabilitate Regională. Din diverse surse se aud diferite sume aproximative, ceea ce duce la o anumită confuzie şi, nu rareori, la aşteptări exagerate din partea ţărilor care urmează să beneficieze de programul de stabilizare regională.

După declaraţiile discrete ale preşedintelui american, Bill Clinton, care se centrează pe ideea că Statele Unite au plătit pentru război, Europa trebuie să plătească pentru pace, opiniile unor experţi rămân sceptice în privinţa împărţirii costurilor reconstrucţiei. Unii analişti consideră că împotriva Iugoslaviei a fost impusă o blocadă economică cu instrumente militare. Argumentele care susţin această teză se bazează pe evidenţa faptului că au fost distruse o serie de obiective strategice pentru economia şi industria iugoslavă: centrale electrice, termice, rafinării, poduri, căi ferate.

Experţii au calulat că războiul aerian purtat împotriva Serbiei a costat aproximativ 100 milioane de dolari SUA pe zi, deci până acum 7,9 miliarde. Un studiu al Universităţii militare din München a conchis că 73 de zile de război au costat în total 40 miliarde de mărci germane, din care ţările NATO au avut de suportat circa 11 miliarde. Aceste cifre cuprind toate cheltuielile, nu numai cele ale războilului aerian (ajutorarea sutelor de mii de refugiaţi, cheltuielile de transport, pregătirea la faţa locului a trupelor care urmează să intre în Kosovo etc).

Chiar şi calculele pentru menţinerea pe o durată mai lungă a trupelor de pace în Kosovo diferă radical unele de altele. Oficiul bugetului din Congresul Statelor Unite a calculat că menţinerea a 27.000 de militari în Kosovo ar costa lunar 200 milioane de dolari, deci, 2,4 miliarde anual. La ora actuală se vorbeşte, mai degrabă de 45.000 de soldaţi.

Pentru reconstrucţia oraşului Kosovo, calculele se întemeiază, în general, pe costurile reconstrucţiei Bosniei. Comisarul UE pentru probleme economice, Yves Thibault de Silguy, a menţionat cifra de 35 miliarde de mărci germane (atât s-a cheltuit în ultimii cinci ani în Bosnia).

Reconstruirea infrastructurii şi a industriei sârbe şi este evaluată de Universitatea militară de la München la 100 miliarde mărci germane – până în anul 2008 -, cu condiţia ca Slobodan Miloşevici să fie înlocuit de la putere. Câtă vreme Miloşevici rămâne în funcţie, Serbia nu va primi nimic; cu certitudine, va fi însă ajutată Republica Muntenegru.

O a doua linie o va constitui Albania şi Macedonia, care vor primi ajutoare compensatoare pentru primirea, adăpostirea şi îngrijire a sutelor de mii de refugiaţi din Kosovo, dar şi pentru costurile de staţionare ale diferitelor formaţiuni şi unităţi NATO. Având în vedere starea dezastruoasă a economiei acestor două ţări, pe de o parte, şi importanţa lor strategică pentru menţinerea unui minim de stabilitate în fosta Iugoslavie, pe de altă parte, Albania şi Macedonia vor fi masiv sprijinite – probabil şi de ţări din afara continentului (Astfel, Taiwanul a acordat Macedoniei abia acum câteva zile un ajutor de mai multe sute de milioane de dolari – Macedonia a stabilit relaţii diplomatice cu Taiwanul, în ciuda violentelor proteste ale guvernului chinez. Albania musulmană va fi cu certitudine ajutată de Arabia Saudită, Iran, ţările din Golf). 

O a treia linie o constituie România, Bulgaria, Bosnia-Herţegovina şi Croaţia. Motivul pentru care Uniunea Europeană intenţionează să sprijine aceste ţări – după cum se sugerează la Bruxelles, în primul rând, şi înainte de acordarea vreunui ajutor direct este vorba de ştergerea datoriilor – pentru că se porneşte, în toată această acţiune, de la un principiu elementar: pentru a evita repetarea unor crize ca acelea din Bosnia sau Kosovo, trebuie întărite structurile democratice din aceste ţări, ceea ce se poate realiza numai în condiţiile unei robuste ameliorări a condiţiilor de viaţă. 

Pe de altă parte unele opinii susţin că este profund greşită ipoteza că România sau Bulgaria – vor primi compensaţii pentru pierderile economice suferite (închiderea traficului de pe Dunăre, reducerea schimbului de mărfuri cu Iugoslavia la contrabanda de benzină etc). Vecinii Serbiei au avut o opţiune clară în faţa lor: înregimentarea în comunitatea internaţională şi angajamentul politic pentru asigurarea drepturilor omului sau solidarizarea cu Serbia, respectiv regimul Miloşevici.

Preşedintele Comisiei Europene, Romano Prodi, a anunţat participarea directă a UE la finanţarea aşa-zisului “Pact pentru stabilitate în Balcani”. Din cercul viitorilor săi colaboratori se menţionează o viitoare împovărare a bugetului UE pentru acest titlu cu 10 până la 12 miliarde de mărci germane anual (circa cinci-şase miliarde de euro), pe o durată de cinci ani. 

Se va constitui o agenţie specială care va coordona toate ajutoarele, pentru a evita greşelile grave comise în Bosnia, unde lipsa de coordonare a dus la pierderi substanţiale. 

Uniunea Europeană şi Banca Mondială vor colabora în această agenţie şi, după cât se aude din cercurile direct angajate în organizarea conferinţei din iulie şi ale agenţiei, se poate porni de la convingerea că nu se vor vărsa milioane şi miliarde de dolari diferitelor guverne şi nu se vor astupa găuri bugetare cu aceşti bani, ci vor fi finanţate proiecte concrete, acceptate bilateral, care să ducă, nemijlocit, la ridicarea nivelului de trai şi la uşurarea vieţii cotidiene a cetăţeanului de rând. 

 

 

2. UE - Reuniunea ministerială de la Köln 10 iunie 1999 – lansarea Pactului de Stabilitate pentru Europa de Sud-Est

Reuniunea ministerială a UE a fost consacrată lansării Pactului de Stabilitate pentru Europa de Sud-Est. La reuniune au fost prezenţi miniştrii de externe ai celor 15 state membre UE, omologii lor din Albania, Bosnia-Herţegovina, Bulgaria, Croaţia, Fosta Republică Iugoslavă a Mecedoniei (FYROM), România, Rusia, Slovenia, SUA, Turcia, Ungaria, precum şi reprezentanţi ai Canadei şi Japoniei, care participă la procesul Pactului de Stabilitate cu statut de observator. 

De asemenea la reuniune au fost reprezentate principalele structuri şi organizaţii din spaţiul european şi euro-atlantic, inclusiv din zona central şi sud-est europeană, precum şi marile instituţii financiar internaţionale – Comisia Economică ONU pentru Europa, Înaltul Comisariat ONU pentru Refugiaţi, NATO, OECD, UEO, FMI, Banca Mondială, BEI, BERD, OSCE, unele grupări şi iniţiative sub-regionale (între care Iniţiativa Central Europeană, Organizaţia Cooperării Economice la Marea Neagră, Cooperarea Sud-Est Europeană, SECI, procesul Royaumont).

Principiile ce stau la baza Pactului de Stabilitate petru Europa de sud-Est obiectivele asumate, precum şi mecanismele de lucru fuseseră deja convenite la întâlnirile anterioare.

Pactul de stabilitate adoptat joi 10 iunie 1999, de către reprezentanţii celor 44 de state şi organizaţii internaţionale vizează crearea condiţiilor unei păci durabile în regiune prin democratizare, respectarea drepturilor omului şi prosperitate economică.

şările ce respectă aceste principii “cred ferm că aplicarea acestui proces va facilita obiectivul lor privind integrarea în structurile euro-atlantice” – se afirma în textul documentului difuzat de preşedinţia G-8, grupul celor şapte state puternic industrializate ale lumii (SUA, Canada, Japonia, Germania, Marea Britanie, Franţa, Italia) plus Rusia.

În acest text cu caracter exclusiv politic – ajutorul financiar va fi discutat în cadrul unei conferinţe internaţionale a donatorilor ce va avea loc “cu cât mai repede posibil” – semnatarii se angajează “să întreprindă tot ce se poate pentru a se ajunge la o pace durabilă, prosperitate şi stabilitate în sud-estul Europei”, graţie mai ales unor “acorduri bilaterale şi multilaterale de bună vecinatate”.

Se subliniază, de asemenea, faptul că “reglementarea conflictului din Kosovo” este esenţială pentru realizarea obiectivelor Pactului.

Iniţiat de Uniunea Europeană, Pactul a fost semnat de SUA, şi Rusia, de Canada şi Japonia, precum şi de ţările din sud-estul Europei – Albania, Bosnia-Herţegovina, Bulgaria, Croaţia, Fosta Republică a Macedoniei (FYROM), România, Slovenia, Turcia şi Ungaria, excepţie făcând Republica Federală Iugoslavia – Serbia şi Muntenegru.

El a fost semnat de asemenea, de reprezentanţi ai Înaltului Comisariat al ONU pentru Refugiaţi (UNHCR), NATO, Organizaţia pentru Securitate şi Cooperare în Europa (OSCE), Banca Mondială, Fondul Monetar Internaţional (FMI), Banca Europeană de Investiţii (BEI) şi Banca Europeană pentru Reconstrucţie şi Dezvoltare (BERD).

Ministrul de externe al României, Andrei Pleşu, care a participat la reuniune a susţinut joi, 10 iunie 1999, o conferinţă de presă. Şeful diplomaţiei române a descris atmosfera politică a conferinţei din Köln drept “constructivă şi pragmatică”. Ministrul de externe a caracterizat Pactul parafat la Köln drept un “contract-cadru”, care va urma să fie implementat de o serie de conferinţe internaţionale având ca temă reconstrucţia regională în Kosovo şi în ţările din Balcani.

În acest context, dl. Pleşu a precizat că în cadrul discuţiilor s-a analizat şi perspectiva “reeşalonării datoriilor externe ale României, luând în calcul şi eventualele marje de compensaţii care ar urma să fie acordate”. Dl. Pleşu a precizat că “la Köln nu s-a discutat în mod concret asupra unui volum fix de investiţii în zona post-Kosovo. De asemenea, în cadrul conferinţei nu s-au prezentat cifre concrete ale unui eventual plan de reconstrucţie”. 

Aceste detalii financiare urmează să fie discutate în cadrul conferinţei donatorilor”, a precizat dl. Pleşu. În conferinţa de presă, ministrul de externe a precizat că, în cadrul proiectelor multinaţionale de reconstrucţie în zona post-Kosovo, firmele române vor avea şanse de a se implica în proiectele transnaţionale numai dacă vor participa sub forma de “joint-venture”. În acest sens, executivul român analizează atât participarea directă a capitalului autohton în cadrul proiectelor post-Kosovo, cât şi atragerea capitalului străin în regiunile riverane Federaţiei Iugoslave. Şeful diplomaţiei române speră ca, prin acest plan, România va deveni un exportator de stabilitate în zona post-Kosovo.

În legătură cu problematica Pactului de stabilitate din Balcani considerăm că este deosebit de interesant un studiu elaborat de Centrul European de Studii Politice, intitulat “Un sistem post-război pentru sud-estul Europei”. Proiect finanţat de Uniunea Europeană. Capitolul în care sunt menţionate concluziile cercetării începe astfel: “Războiul pentru Kosovo a fost declanşat pentru că în Europa conceptul de suveranitate s-a schimbat”. În 22 de pagini documentul încearcă să descrie viitorul economic, monetar, politic, instituţional şi al securităţii sud-estului Europei după terminarea conflictului. Un viitor care înseamnă includerea regiunii în “ordinea civilă europeană”, ţinând cont de faptul că anumite state ale Balcanilor sunt deja pe cale să acceadă în Uniunea Europeană, dar neuitând nici o clipă că “UE nu poate deschide pur şi simplu toate instituţiile sale politice pentru aceste numeroase mici state, în special cele care nu au o experienţă testată în normele politice europene”.

În document se introduc două noţiuni: Statele autonome ale Uniunii Europene şi Regiuni autonome ale Uniunii Europene. Cele două noţiuni sunt create pentru a asigura o anume ierarhie a aderării la UE, statele autonome fiind incluse într-un proces de preaderare.

Statele autonome ale UE sunt acele entităţi care vor deveni membre depline ale Uniunii la un moment dat. Ca exemplu al acestui nou tip de concept sunt oferite Croaţia şi Macedonia. Regiunile autonome ale UE sunt acele entităţi care necesită protecţie specială pe această perioadă, trebuie să aibă autonomie, dar pentru care independenţa totală nu este fezabilă. Exemplul cel mai grăitor este Kosovo. 

Lărgirea UE continuă deci prin integrarea şi a acestor tipuri de state şi regiuni autonome, ceea ce înseamnă că, de exemplu, Kosovo, provincie autonomă, dar nu independentă, poate deveni membră a Uniunii Europene cu drepturi restrânse, în timp ce Iugoslavia nu devine membră. Relaţiilor UE cu statele şi regiunile autonome se vor realiza prin includerea acestora într-o Arie Economică Europeană, caracterizată de comerţ exceptat de taxe, acces la ajutoarele economice şi investiţii, inclusiv asistenţă acordată pentru reconstrucţie. Se va acorda un sprijin bugetelor în compensaţie pentru pierderea taxelor din comerţul internaţional, aceste ajutoare fiind acordate numai în coordonare cu directivele FMI şi UE. 

De asemenea aceste entităţi vor fi incluse şi într-o Arie Monetară Europeană care înseamnă euroizarea, adică introducerea monedei euro în aceste spaţii. Un alt aspect interesant este “includerea în programe de cooperare în cadrul unuia dintre cei patru piloni ai UE, respectiv Justiţie şi Afaceri Interne, cu opţiuni pentru Special Security Agreements şi, de asemenea, pentru sprijin militar şi paramilitar din partea statelor membre ale UE”. 

O altă propunere a Centrului de Studii pentru Politica Europeană publicată la 3 iunie a.c., de Michael Emerson, afirmă că pentru a da valabilitate Planului de stabilitate pentru Balcani, Uniunea trebuie să-şi schimbe politica şi regulile de aderare, în condiţiile în care statele balcanice sunt prea fragile economic şi social, precum şi insuficient pregătite pentru a răspunde actualului regim european, care cere ca statele candidate să-şi armonizeze sistemele politice şi economice înainte de a fi primite în organizaţie. 

Conform studiului, sistemul în vigoare pentru aderarea la UE nu mai corespunde situaţiei actuale şi nu poate conduce la primirea de noi membri într-un timp rezonabil. La UE nu pot adera acele state care nu sunt democratic stabile, dar trebuie căutate modalităţi noi pentru integrarea progresivă a statelor balcanice, pentru început în organe consultative şi apoi în procesul legislativ al Uniunii. Obstacolele majore pentru investiţii şi dezvoltare economică în statele balcanice sunt conform studiului corupţia în finanţele publice şi activităţile comerciale, precum şi slăbiciunea pieţelor monetare şi financiare.

Studiul propune prezentarea ofertei de asociere la UE pentru Albania, Bosnia şi Herţegovina, Croaţia, FYROM şi RF Iugoslavia şi demararea negocierilor de aderare la UE a României, Bulgariei, Letoniei, Lituaniei şi Maltei în ianuarie 2000.

3. Alegeri europene

Alegerile pentru Parlamentul European desfăşurate între10-13 iunie 1999, au reprezentat un test pentru stânga europeană aflată la putere în majoritatea statelor membre ale Uniunii Europene şi majoritară în fostul Parlament European.

În virtutea Tratatului de la Amsterdam, Parlamentul European are puteri codecizionale mai extinse la nivel european ceea ce a făcut ca aceste alegeri să reprezinte o miză importantă pentru procesul de integrare europeană. 

Alegerile s-au desfăşurat în contextul conflictului din Kosovo, principalii actori politici europeni suportând consecinţele politicii desfăşurate în zonă. Un rol deosebit l-a avut însă şi contextul naţional în care s-au desfăşurat alegerile europene: ele au constituit un avertisment pentru echipele aflate la putere, în Germania şi Italia; bruscă dezamăgire pentru laburiştii britanici şi revenirea în prim plan a conservatorilor, implozie a dreptei franceze; confirmare a supremaţiei partidelor de centru dreapta în Spania, dar şi progres vizibil al socialiştilor, în opoziţie. 

Conform observatorilor politici, după o campanie electorală ternă peste tot pe continent, alegerile europene au fost marcate de un mare dezinteres din partea celor 298 de milioane de alegători, cu o rată de participare de 43% în medie în cadrul UE.

În Germania, opoziţia democrat-creştină (CDU-CSU) a triumfat cu 48,6% dintre voturi în timp ce PSD-ul cancelarului Schröeder a obţinut 30,9% dintre voturi, cu 10 puncte mai puţin decât legislativele din 27 septembrie. “Nu suntem încă la fel de buni la politica economică şi socială, ca în politica externă”, a încercat să explice Schröeder.

La rândul său Tony Blair a decis să nu se implice în campania electorală, mândru de popularitatea de care se bucură şi de deriva opoziţiei conservatoare.

A fost o strategie eronată, aşa încăt nu este o surpriză că el este devansat de conservatori, iar partidul său va pierde jumatate din cele 62 de locuri din Parlamentul European. Înfrângerea este severă, laburiştii obţinând 29% dintre voturi, iar conservatorii 37%. Participarea la vot a fost extrem de slabă – aproximativ 24%.

În Franţa – Partidul Socialist la putere, se află pentru prima oară în frunte, cu un scor de 22%, iar dreapta este în plină derută. Partidul neo-gaullist RPR, al preşedintelui Jacques Chirac, a obţinut doar 12,6% împreună cu liberalii din Democraţia Liberală (DL). Verzii, conduşi de fostul lider al mişcării din 1968, Daniel Cohn-Bendit, depăşesc pentru prima dată Partidul Comunist, cu circa 9,5% dintre voturi, faţă de 6,8% la alegerile anterioare şi devin a doua forţă a coaliţiei.

În Italia, şeful Guvernului, Massimo D’Alema, se confruntă şi el cu o înfrângere. Partidul său, al democraţilor de stânga (DS-social-democrat), este devansat de partidul lui Silvio Berlusconi, Forza Italia. Partidele majorităţii de stâga – 35% aproximativ – se situează după Polul Libertăţilor (de dreapta) cu 39% dintre sufragii.

În Spania, Partidul Popular este mulţumit de voturile înregistrate, ca şi Partidul Socialist al lui Felipe Gonzales, aflat acum pe băncile opoziţiei.

În Luxembourg – ex-preşedintele C.E. Jacques Santer, care demisionase în martie din cauza raportului privind neregularităţile din cadrul organismului european, a fost reales. Totuşi, guvernul de coaliţie a demisionat.

În Portugalia – socialiştii fostului preşedinte al ţării, Mario Soares, au câştigat alegerile pan-europene. 

Cel mai mare şoc la suferit Belgia unde efectul scandalului dioxinei a fost devastator, premierul Jean Luc Dehaene fiind constrâns să demisioneze, iar alegerile au adus în frunte “Verzii” şi nu partidele recunoscute.

În Suedia – au triumfat liberalii, iar în Olanda marii învingători sunt consideraţi absenteiştii – peste 70%.

În concluzie, stânga europeană a pierdut majoritatea în Parlamentul European de la Strasbourg, majoritate deţinută în prezent de creştin-democraţi (224 locuri din cele 626) care formează împreună Partidul Popular European.

Pentru prima dată după 20 de ani, conservatorii deţin cu aproximativ 30 de locuri mai mult decât socialiştii, în special din cauza locurilor pierdute în Germania, Marea Britanie şi Grecia.

Participarea la vot foarte scăzută reprezintă semnul nemulţumirii şi neîncrederii cetăţenilor Europei faţă de clasa politică europeană, precum şi ruptura dintre aceştia.

Prezentăm în continuare rezultatele alegerilor europene în cele 15 state membre. 

Austria

Rezultatele comparative obţinute la ultimele două scrutinuri electorale europene, 1994 şi 1999, de către partidele politice (%) şi numărul de locuri obţinute.

Legenda: ÖVP – Partidul Populist; SPÖ – Partidul Social-Democrat; FPÖ – Partidul Liberal (Haider); Grüne – Partidul Verzilor; LIF – Forumul Liberal; 

 

Belgia

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: CVP – Partidul Popular Creştin; VLD – Liberal-Democraţii Flamanzi; PS – Partidul Socialist (FR); VB – Blocul Flamand, Vlaams Block (FL); AGALEV – Partidul Verzilor (FL); VU – Uniunea Poporului; PS – Partidul Socialist (FL); PRL/FDF/MCC–Partidul Reformator Liberal/Frontul Democratic al Francofonilor; PSC – Partidul Social Creştin; ; ECOLO – Partidul Ecologist; CSP – Comunitatea Germanofonă; 

 

Danemarca

Rezultatele comparative obţinute la ultimele două scrutinuri electorale europene, 1994 şi 999, de către partidele politice (%) şi numărul de locuri obţinute.

Legenda: V – Partidul Liberal Danez; KONS – Partidul Conservator al Poporului; DF – Democraţii de centru; SOC – Partidul Social Democratic; Juni. B – Mişcarea din Iunie; Folk. B – Mişcarea Populară Anticomunitară; SF – Socialiştii populari; RV – Partidul Radical Liberal;

 

Finlanda

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

 Legenda: - KESK – Partidul Conservator; SDP – Partidul Social-Democrat;

 

Franţa

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: RPR-DL – Adunarea pentru Republică; PS – Partidul Socialist; RPFIE – “Majoritatea pentru cealaltă Europă”; FN – Frontul Naţional; Verzi – Partidul ecologist; CPNT – Frontul Naţional de extremă dreaptă;

 

Germania

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: SPD – Social Democraţi; CDU – Democrat Creştini; CSU – Uniunea Creştin Socială; Grünen – Verzi; 

Grecia

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: Pasok – Partidul Mişcarea Socialistă Panelenă; ND – Partidul Noua Democraţie; KKE – Partidul Comunist; SYN – Synaspis;

 

Irlanda

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: FF – Fianna Fail (conservatori); FG – Fine Gael (populari); LAB – Partidul Laburist; GP – Alianta Verde; Ind – Independenţi;

 

Italia

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

  Legenda: Fza It. – Forza Italia (lista Berlusconi); DS – Partidul Democartic al Stângii; AN/Segn – Alianţa Naţională; PPI – Partidul Popular Italian; LN – Liga Nordului; RC – Partidul Comunist Refondat; Fed.V – Verzii; LBonino – Partidul Socialist Italian- Alianţa Democratică; CCD – Partidul Radical al Stângii;

 

Luxemburg

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: CSV – Partidul Popular Creştin Social; LSAP – Partidul Socialist Muncitoresc Luxemburghez; DP – Partidul Democratic; D.Greng – Verzii;

 

Olanda

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: CDA – Creştin Democraţi; PvdA – Social Democraţii Europeni; VVD – Partidul Libertăţii şi Democraţiei; D66 – Democraţii 66 (Centru stânga); RPF-SGP – Coaliţia Protestanţilor Ortodocşi; GrLinks – Verzii; SP – Partidul Socialist; 

 

Portugalia

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: PS – Partidul Socialist; PSD – Partidul Social Democratic; CDS – Partidul Democratic şi Social de centru; CDU – Coaliţia Unită Democratică;

 

Spania

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: PP – Partidul popular; PSOR – Partidul Socialist Muncitoresc Spaniol; IU – Izquierda Unida (Stânga Unită); CIU – Centru Dreapta Catalan; CNEP – Coaliţie de partide naţionaliste condusă de Partidul Naţionalist Basc; CE – Coaliţia Regionalistă; EH – Formaţiunea Herri Batasuna; BNG – Blocul Naţionalist din Galicia;

 

Suedia

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: S – Partidul Social Democrat; M – Partidul conservator; FP – Partidul Liberal; 

 

Regatul Unit al Marii Britanii şi al Irlandei de Nord

Rezultatele comparative obţinute la ultimele două scrutinuri electorale europene, 1994 şi1999, de către partidele politice (%) şi numărul de locuri obţinute.

Legenda: LAB – Partidul Laburist; Conserv – Partidul Conservator; LD – Partidul Liber Democrat; SDLP – Partidul Social Democratic şi Laburist; DUP – Partidul Unionist Democratic; UUP – Partidul Unionist din Ulster; PlaidCymru – Naţionaliştii Galezi; Green P – Verzii; UK Ind – Partidul Independenţei Regatului Unit;

Structura noului Parlament European

Legenda: PPE – Partidul Popular European, creştin – democraţi;

PSE – Partidul Socialiştilor Europeni;

ELDR – Partidul European al Liberalilor, Democraţilor şi Reformatorilor;

UPE – Uniunea pentru Europa, de dreapta;

V – Verzi;

ARE – Alianţa Radicală Europeană;

I-EDN – Independenţi pentru Europa Naţiunilor;

NI – Neînscrişi, între care extrema dreaptă franceză, belgiană şi italiană;

? – Aleşi care nu au hotărât la ce grupare să adere. 

 

 

Democrat-creştinii şi aliaţii lor, reuniţi în grupul Partidului Popular European (PPE), vor constitui prima forţă a noului Parlament European (PE), cu un avantaj de peste 45 locuri faţă de grupul socialist, care plăteşte pentru reculul înregistrat în Germania şi în Marea Britanie – potrivit primelor rezultate ale alegerilor desfăşurate săptămâna trecută în cele 15 ţări ale Uniunii Europene.

PPE a salutat imediat victoria sa “istorică” în alegerile europene, prezentându-se ca “cea mai mare forţă politică din Europa”. Pentru prima dată în douăzeci de ani de alegeri directe pentru Parlamentul European, PPE va avea până la 30 locuri mai mult decât Socialiştii”, potrivit unei declaraţii a PPE, dată publicităţii duminică seară.

Grupul PPE, care avea 201 locuri în hemiciclul de la Strasbourg, va avea 225 în noua legislatură. Grupul partidului Socialist European, care avea 214 deputaţi, se va reduce la 180, conform ultimelor estimări prezentate la sediul din Bruxelles al PE.

 Înfrângerea socialiştilor s-a produs mai ales în rândurile laburiştilor premierului britanic, Tony Blair, care vor rămâne cu 29 deputaţi din cei 60 avuţi anterior. Această cădere este atribuită absenteismului marcat, dar şi schimbării sistemului electoral, care a trecut de la unul majoritar la unul proporţional.

În Germania, războiul din Kosovo i-a defavorizat pe social-democraţii cancelarului federal, Gerhard Schroeder, care au 33 deputaţi, faţă de 40 anterior. În schimb, i-a favorizat pe democrat-creştinii din UCD-UCS (Uniunea Creştin – Democrată şi aripa sa bavareză, Uniunea Creştin – Socială) care au 53 locuri (faţă de 47 anterior) şi constituie forţa naţională cea mai numeroasă din hemiciclul de la Strasbourg.

La creşterea grupului PPE a contribuit şi victoria partidului Forza Italia, al lui Silvio Berlusconi.

Rezultatul obţinut de Grupul Liberal-Democrat si Reformator (a treia forţă în PE), care, potrivit aceloraşi estimări, va avea 43 locuri (faţă de 42, anterior), îl poate transforma în “arbitru” al disputelor dintre populari şi socialişti.

A patra forţă va fi grupul ecologist (“Verzii”), care vor avea 36 locuri (faţă de 27, anterior). Grupul stângii Unitare Europene va trece pe locul 5, cu 35 deputaţi (faţă de 34, anterior). Grupul Europa Naţiunilor apare pe locul al şaselea, iar Alianţa Radicală Europeană şi Uniunea Pentru Europa îşi vor disputa locul al şaptelea.

Rezultatele nu vor fi definitive până la constituirea noului Parlament European, la 20 iulie, la Strasbourg.

Alegerile europene din acest an s-au caracterizat printr-un absenteism record de 53%, mergând până la 76% în Marea Britanie, potrivit datelor furnizate de responsabilii europeni.

 

ANEXE

Rezoluţia 1244 pentru reglemetarea crizei din Kosovo

Cei 15 membri ai Consiliului de Securitate, al ONU au adoptat, joi, 10 iunie 1999, cu 14 voturi pentru şi o abţinere (din partea Chinei) textul rezoluţiei 1244 pentru reglemetarea crizei kosovare. Textul adoptat la New York de către Consiliul de Securitate al ONU stipulează:

1. Decide că o soluţie politică pentru criza din Kosovo se va baza pe principiile generale enunţate în anexa 1 şi dezvoltate în principiile şi celelalte cereri formulate în anexa 2.

2. Salută acceptarea de către Republica Federală Iugoslavia a principiilor şi a celorlalte cereri enunţate în paragraful 1 şi solicită deplina cooperare a Republicii Federale Iugoslavia pentru punerea lor rapidă în aplicare.

3. Cere în special ca Republica Federală Iugoslavia să pună capăt imediat şi într-o manieră verificabilă violenţei şi represiunii în Kosovo şi să înceapă o retragere verificabilă şi progresivă a tuturor forţelor militare de poliţie şi paramilitare în conformitate cu un calendar pe termen scurt, cu care va fi sincronizată desfăşurarea prezenţei internaţionale de securitate din Kosovo.

4. După această retragere un număr convenit din cadrul personalului militar şi al poliţiei iugoslave şi sârbe va fi autorizat să revină în Kosovo pentru a îndeplini misiuni definite în anexa 2.

5. Decide desfăşurarea în Kosovo, sub auspiciile Naţiunilor Unite, a unor prezenţe civile şi de securitate, dotate cu echipament şi personal adecvat. 

6. Cere secretarului general să numească, prin consultare cu Consiliul de Securitate, un reprezentant special care să controleze instalarea unei prezenţe civile şi cere, de asemenea, secretarului general să-i dea instrucţiuni acestui reprezentatnt special de a acţiona în strânsă legătură cu prezenţa internaţională de securitate pentru a se asigura că aceste două prezenţe acţionează tinzând către scopuri comune şi întrajutorându-se.

7. Autorizează statele membre şi organizaţiile internaţionale adecvate să stabilească o prezenţă internaţională de securitate în Kosovo, în conformitate cu termenii definiţi prin punctul 4 al anexei 2, cu toate mijloacele necesare pentru a-şi asuma responsabilităţile definite în paragraful 9 de mai jos.

8. Afirmă necesitatea unei desfăşurări apropiate şi rapide a unor prezenţe internaţionale civile şi de securitate eficace în Kosovo şi cere părţilor să coopereze pe deplin pentru această desfăşurare.

9. Responsabilităţile KFOR cuprind:

a. descurajarea unei reluări a ostilităţilor, menţinerea şi, dacă este necesar, impunerea unei încetări a focului, asigurarea retragerii şi împiedicarea întoarcerii în Kosovo a forţelor militare, de poliţie şi paramilitare, cu excepţia aplicării punctului 6 din anexa 2;

b. demilitarizarea Armatei de Eliberare din Kosovo (UCK) şi a altor grupuri albaneze din Kosovo, după cum se cere în paragraful 15 de mai jos;

c. stabilirea unui mediu sigur în care refugiaţii şi persoanele deplasate să se poată întoarce acasă în siguranţă, în care prezenţa civilă internaţională să poată funcţiona, în care o administraţie provizorie să poată fi stabilită şi ajutorul umanitar să poată fi adus la destinaţie;

d. garantarea securităţii şi ordinii publice până când prezenţa civilă internaţională îşi poate asuma această sarcină;

e. susţinerea, atunci când se impune, a activităţii prezenţei civile internaţionale şi strânsa coordonare cu aceasta.

f. supravegherea frontierelor, dacă este necesar;

g. asigurarea propriei protecţii şi libertăţi de mişcare, precum şi a prezenţei civile internaţionale şi a altor organizaţii internaţionale.

1. Autorizează secretarul general, cu ajutorul organizaţiilor internaţionale adecvate, să stabilească o prezenţă civilă internaţională în Kosovo, pentru a asigura o administraţie provizorie în Kosovo sub autoritatea căreia locuitorii din Kosovo să poată beneficia de o autonomie substanţială în cadrul Republicii Federale Iugoslavia.

2. Principalele responsabilităţi ale acestei prezenţe vor include:

a. promovarea punerii în practică, în aşteptarea unei reglementări finale, a unei autonomii substanţiale şi a unei autogestiuni în Kosovo, care să ţină cont de prevederile anexei 2 în ansamblu şi de acordurile de la Rambouillet;

b. asigurarea funţiilor de administrare civilă de bază acolo unde este necesar şi cât timp este necesar;

c. organizarea şi supravegherea creării instituţiilor provizorii necesare unui guvern autonom şi democratic, până la o reglementare politică ce va permite organizarea de alegeri;

d. transferarea, odată cu crearea acestor instituţii, a responsabilităţilor administrative, urmărind şi susţinând consolidarea instituţiilor provizorii locale în Kosovo;

e. facilitarea unui proces politic având drept scop determinarea viitorului statut al provinciei Kosovo, ţinând cont de acordul de la Rambouillet;

f. în etapa finală, supravegherea transferului de autoritate de la instituţiile provizorii din Kosovo către instituţiile create în cadrul unei reglementări politice;

g. susţinerea reconstrucţiei infrastructurilor-cheie şi a altor sectoare economice;

h. susţinerea ajutorului umanitar, în coordonare cu organizaţiile umanitare internaţionale;

i. menţinerea ordinii civile şi a aplicării legii, inclusiv prin crearea forţelor de poliţie locale şi desfăşurarea de personal de poliţie internaţională în Kosovo;

j. protejarea şi promovarea drepturilor omului;

k. asigurarea revenirii în Kosovo, în siguranţă şi fără piedici, a tuturor refugiaţilor şi a persoanelor deplasate.

1. Subliniază necesitatea de coordonare a operaţiunilor de ajutor umanitar şi, pentru Republica Federală Iugoslavia, autorizarea liberului acces în Kosovo al organizaţiilor umanitare şi cooperarea cu aceste organizaţii, în vederea asigurării distribuirii rapide şi eficiente a ajutorului internaţional.

2. Încurajează toate statele membre şi organizaţiile internaţionale să contribuie la reconstrucţia economică şi socială, precum şi la revenirea în siguranţă a refugiaţilor şi a persoanelor deplasate şi subliniază, în acest context importanţa organizării, cât de curând posibil, a unei conferinţe a donatorilor internaţionali, în scopul exprimat la paragraful 11, litera g.

3. Solicită întreaga cooperare a celor interesaţi, inclusiv a prezenţei internaţionale de securitate, cu Tribunalul Penal Internaţional pentru fosta Iugoslavie.

4. Solicită ca UCK şi alte grupări armate albaneze din Kosovo să înceteze imediat orice acţiune ofensivă şi să respecte exigenţele privind demilitarizarea, formulate la cel mai înalt nivel de prezenţa internaţională de securitate, în urma consultării cu reprezentatnul special al secretarului general.

5. Decide că interdicţiile impuse prin paragraful 8 al rezoluţiei nr.1160 (1998) nu vor fi aplicabile armamentului şi materialului asociat destinat utilizării de către prezenţele internaţionale civile şi de securitate.

6. Salută activitatea începută de Uniunea Europeană şi de alte organizaţii internaţionale, pentru punerea la punct a unei abordări globale a dezvoltării economice şi a stabilizării regiunii afectate de criza din Kosovo, inclusiv prin punerea în practică a unui Pact de stabilitate pentru Europa de Sud-Est, care să beneficieze de o largă participare internaţională şi având drept scop încurajarea democraţiei, a prosperităţii economice, a stabilităţii şi a cooperării regionale.

7. Solicită ca toate statele din regiune să coopereze deplin la aplicarea tuturor aspectelor acestei rezoluţii.

8. Decide ca prezenţele civile şi de securitate să fie create pentru o perioadă iniţială de 12 luni, cu prelungire în cazul în care Consiliul de Securitate nu ia o altă decizie.

9. Cere secretarului general să informeze Consiliul, la intervale regulate, asupra punerii în practică a acestei rezoluţii, prin rapoarte ale conducerii prezenţei civile şi de securitate, primele rapoarte trebuind prezentate în termen de 30 de zile după adoptarea acestei rezoluţii.

10. Decide să urmărească în continuare acest subiect.

Kosovarii vor beneficia de o autonomie substanţială respectând însă integritatea frontierelor iugoslave

Anexa 1 

· Încetarea imediată şi verificabilă a violenţei şi represiunii în Kosovo;

· Retragerea din Kosovo a forţelor militare, de poliţie şi paramilitare;

· Desfăşurarea în Kosovo a unor prezenţe de securitate internaţionale, eficiente, civile şi de securitate, susţinute şi adoptate de Naţiunile Unite, capabile să garanteze că vor fi atinse obiectivele comune;

· Crearea unei administraţii interimare pentru Kosovo, care să fie decisă de o viaţă paşnică şi normală pentru toţi locuitorii din Kosovo;

· Revenirea liberă şi în siguranţă a tuturor refugiaţilor şi persoanelor deplasate şi accesul fără piedici în Kosovo al organizaţiilor umanitare;

· Un proces politic care să ducă la stabilirea unui cadru pentru un acord politic interimar, care să prevadă o autonomie substanţială pentru Kosovo, ţinând cont de acordul de la Ramboiullet şi principiile de suveranitate şi integritate teritorială a Republicii Federale Iugoslavia şi a celorlalte ţări din regiune; demilitarizarea UCK. 

· O abordare globală a dezvoltării economice şi a stabilizării regiunii de criză.

Anexa 2

Trebuie să se ajungă la un acord privind principiile următoare, în scopul de a găsi o soluţie pentru criza din Kosovo.

1. Oprirea imediată şi verificabilă a violenţelor şi represiunii în Kosovo.

2. Retragerea verificabilă din Kosovo a tuturor forţelor militare, de poliţie şi paramilitare, conform unui calendar rapid.

3. Desfăşurarea în Kosovo, sub egida ONU, a unor prezenţe internaţionale eficiente, civile şi de securitate, care vor acţiona conform unei decizii pe baza Capitolului 7 al Cartei ONU, capabile să garanteze îndeplinirea obiectivelor comune.

4. Prezenţa internaţională de securitate, cu participarea substanţială a NATO, trebuie desfăşurată sub comandament şi control unificat şi autorizată să stabilească un mediu de securitate pentru întreaga populaţie din Kosovo şi să faciliteze revenirea în siguranţă la locuinţele lor a tuturor refugiaţilor şi persoanelor deportate.

5. Instaurarea unei administraţii provizorii pentru Kosovo, ca parte a prezenţei internaţionale civile, care să fie decisă de Consiliul de Securitate al ONU şi care să permită populaţiei din Kosovo să se bucure de o autonomie substanţială în interiorul Iugoslaviei. O administraţie provizorie ar asigura tranziţia, stabilind în acelaşi timp şi controlând dezvoltarea instituţiilor autonome democratice provizorii, care garantează condiţiile unei vieţi paşnice si normale pentru toţi locuitorii din Kosovo.

6. După retragere un număr convenit de personal iugoslav şi sârb va fi autorizat să revină în vederea îndeplinirii următoarelor sarcini:

· Legătura cu misiunea civilă internaţională şi prezenţa forţei de securitate internaţionale;

· Marcarea câmpurilor minate;

· Menţinerea unei prezenţe în locurile unde există patrimoniu sârb;

· Menţinerea unei prezenţe în punctele-cheie de trecere a frontierei.

1. Revenirea în siguranţă şi liberă a tuturor refugiaţilor şi persoanelor deportate, sub supraveghere UNCHR (Înaltul Comisariat ONU pentru Refugiaţi) şi accesul fără piedici în Kosovo pentru toate organizaţiile umanitare.

2. Un proces politic care să ducă la încheierea unui acord-cadru politic interimar, care să asigure o auto-administrare substanţială pentru Kosovo, luând deplin în considerare acordul de la Ramboiullet şi principiile suveranităţii şi integrităţii teritoriale a RF Iugoslavia şi a celorlalte state din regiune, precum şi demilitarizarea UCK (Armata de Eliberare din Kosovo). Negocierile înte părţi în vederea unei reglementări nu trebuie să amâne sau să împiedice stabilirea instituţiilor democratice de auto-administrare.

3. O abordare globală a dezvoltării economice şi a stabilizării regiunii de criză. Aceasta va include aplicarea Pactului de stabilitate penru sud-estul Europei, cu o largă participare internaţională în scopul promovării democraţiei, prosperităţii economice, stabilităţii şi cooperării regionale.

4. Încetarea activităţilor militare va implica acceptarea principiilor enunţate mai sus şi conformarea faţă de alte elemente cerute. Un acord militar şi tehnic va fi încheiat rapid, urmând să precizeze, printre altele, modalităţile adiţionale, inclusiv rolul şi funcţiile personalului iugoslav şi sârb în Kosovo.

Retragerea 

Procedurile de retragere, inclusiv definirea unui calendar detaliat şi progresiv şi delimitarea unei zone tampon în Serbia, dincolo de care vor trebui să se replieze forţele.

· Întoarcerea personalului;

· Echipament aparţinând personalului autorizat să revină;

· Definirea responsabilităţilor funcţionale ale personalului;

· Calendarul reîntoarcerii

Alte condiţii:

· Un calendar precis şi rapid al retragerii, care să precizeze, de exemplu: şapte zile pentru încheierea retragerii, sau armele de apărare antiaeriană retrase dincolo de zona de securitate comună de 25 de kilometri în termen de 48 de ore.

· Personalul revenit în Kosovo pentru cele patru funcţii precizate mai sus va fi plasat sub supravegherea prezenţei internaţionale de securitate şi va fi limitat la un număr mic (de ordinul sutelor şi nu al miilor);

· Suspendarea activităţilor militare va avea loc după realizarea unei retrageri verificabile;

· Discuţiile asupra unui acord militar nu vor depăşi ternenul necesar unei retrageri complete.

Pactul de Stabilitate

Principalele puncte ale “Pactului de stabilitate pentru Europa de sud-est”, un document de 14 pagini adoptat la Köln de ţările din regiune şi alte 30 de ţări şi organizaţii internaţionale:

“Participanţii la Pactul de stabilitate declară:

1. Preambul

· “Ne vom strădui să realizăm o pace durabilă, un climat de prosperitate şi stabilitate în Europa de sud-est”.

· “Reglementarea conflictului din Kosovo este esenţială pentru a ne permite să realizăm obiectivele Pactului de stabilitate: definirea unor măsuri permanente, pe termen lung, pentru un viitor al păcii şi armoniei interetnice fără să ne temem de un nou război”.

1. Principii şi obiective

· “Reafirmăm că angajamentele privind drepturile omului asumate în cadrul OSCE reprezintă o problemă directă şi legitimă a tuturor ţărilor participante la Pactul de stabilitate şi nu sunt, în mod exclusiv, o problemă internă a ţărilor vizate.

· “Pactul de stabilitate vizează întărirea ţărilor din Europa de sud-est în eforturile lor pentru promovarea păcii, democraţiei, respectarea drepturilor omului şi prosperitate economică în scopul realizării stabilităţii în întreaga regiune. şările din zonă care doresc să se integreze în structurile euro-atlantice cred cu fermitate că instaurarea acestui proces le va ajuta în realizarea obiectivelor”.

· “Ne angajăm să cooperăm pentru:

· Prevenirea şi eliminarea tensiunilor şi crizelor.

· Promovarea proceselor democratice pe baza alegerilor libere şi corecte, a statului de drept şi a respectării drepturilor omului şi a libertăţilor fundamentale, inclusiv drepturile minorităţilor naţionale.

· Combaterea crimei organizate, a corupţiei şi a terorismului. 

· Prevenirea deplasării forţate a populaţiei provocate de război, persecuţii şi războaie civile.

· Asigurarea reîntoarcerii acasă, în deplină siguranţă, a tuturor refugiaţilor şi a persoanelor dislocate.

· Declarăm că Republica Federală Iugoslavia va fi binevenită în cadrul Pactului de stabilitate, ca membru cu drepturi depline, după soluţionarea politică a crizei din Kosovo, pe baza principiilor şi obiectivelor acestui Pact. Pentru a apropia RF Iugoslavia de acest obiectiv vom examina modalitatea prin care Republica Muntenegru va deveni unul dintre primii beneficiari ai Pactului”.

1. Mecanismele Pactului de stabilitate

· Crearea unei comisii regionale pentru Europa de sud-est, cu subcomisii însărcinate cu drepturile omului, dezvoltarea economică şi securitatea.

· Numirea de către Uniunea Europeană a unui coordonator special, care va prezida comisia şi va întocmi rapoarte despre progresele înregistrate, pe care le va prezenta periodic în faţa OSCE.

· “Comisia regională pentru Europa de sud-est şi subcomisiile vor fi convocate cât mai repede posibil în cadrul sesiunii inaugurale, la invitaţia preşedinţiei Uniunii Europene”.

1. Rolul diferiţilor participanţi 

· “Uniunea Europeană va apropia regiunea de perspectiva unei integrări depline a acestor ţări în structurile sale”.

· “Vom fi atenţi la decizia NATO de a extinde cooperarea cu ţările din Europa de sud-est pentru a contribui la stabilitate şi securitate şi pentru a menţine şi dezvolta consultaţiile cu ţările din regiune. Membrii NATO şi un număr substanţial de participanţi subliniază că Alianţa va juca un rol important în realizarea obiectivelor Pactului, în primul rând, datorită recentei decizii a NATO de a întinde mâna ţărilor din regiune”.

· SUA vor continua să joace rolul de lider în dezvoltarea şi punerea în practică a Pactului. Credem ca rolul activ al SUA subliniază importanţa vitală pe care o atribuie ţările din regiune integrării lor în structurile euroatlantice”.

· “Rusia a jucat şi continuă să joace un rol-cheie în regiune. Eforturile şi contribuţia Rusiei la găsirea unei soluţionări paşnice a conflictelor, în special în criza din Kosovo, sunt apreciate”.

· FMI, Banca Mondială, BERD şi BEI vor avea de jucat un rol major pentru a ajuta ţările din regiune să obţină stabilitate economică. Facem apel la aceste instituţii financiare internaţionale să participe activ în cadrul comisiei regionale pentru Europa de sud-est”.

1. Alte capitole

· “Subliniem interesul nostru faţă de iniţiativele regionale viabile şi organizaţiile care promovează cooperarea între ţări vecine. Salutăm eforturile în vederea cooperării subregionale între ţările participante”.

· Adresăm comunităţii internaţionale a donatorilor apelul de a participa cu generozitate. Salutăm progresele făcute de Banca Mondială şi Uniunea Europeană în vederea instaurării unui proces de coordonare a donatorilor”.

